DA Den Europæiske Unions Tidende C 65/92

Det Europæiske Økonomiske og Sociale Udvalgs udtalelse om Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — Kommissionens bidrag til tænkepausen og tiden derefter: Plan D for demokrati, dialog og debat

KOM(2005) 494 endelig

(2006/C 65/17)

Kommissionen for De Europæiske Fællesskaber besluttede den 13. oktober 2005 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om: Kommissionens bidrag til tænkepausen: Plan D for demokrati, dialog og debat

I henhold til forretningsordenens artikel 19, stk. 1, besluttede EØSU på sin 421. plenarforsamling den 26.-27. oktober 2005 at henvise det forberedende arbejde til et særligt underudvalg.

Dette underudvalg om Tænkepausen og tiden derefter: Plan D for demokrati, dialog og debat vedtog med Jillian van Turnhout som ordfører sit forslag til udtalelse den 1. december 2005.

På sin 422. plenarforsamling den 14. og 15. december 2005 (mødet den 14. december 2005) vedtog Det Europæiske Økonomiske og Sociale Udvalg følgende udtalelse med 83 stemmer for, 7 imod og 13 hverken for eller imod.

1. Resumé

Udvalget har bevidst valgt at give et kort og rent operationelt svar på Kommissionens meddelelse. Udvalget foreslår nogle få konkrete foranstaltninger, hvor det mener, at udvalget alene eller i samarbejde med de øvrige institutioner kan yde et vigtigt bidrag til den brede debat under tænkepausen og tiden derefter. De to grundlæggende budskaber er: at foregribe forfatningstraktatens bestemmelser om Unionens demokratiske liv ved allerede nu i højere grad at konkretisere deltagelsesdemokratiet på grundlag af de to søjler, civil dialog og styrket social dialog i Europa, samt sikre, at det organiserede civilsamfund og dets repræsentanter høres i den brede debat.

2. Indledning

I betragtning af:

— den meget korte tid til udarbejdelse af udtalelsen,

— den mere detaljerede fremgangsmåde, udvalget har anvendt i sin udtalelse af 26. oktober 2005 til Europa-Parlamentet om tænkepausen (1),

— Kommissionens forestående vedtagelse af sin hvidbog om en kommunikationsstrategi,

— Det Europæiske Råds hensigt, annonceret i dets konklusioner af 16.-17. juni 2005 (2), om at gøre status over situationen i første halvdel af 2006, hvorfor det haster med at tilskynde til den bredest mulige debat i EU og medlemsstaterne, herunder i det organiserede civilsamfund;

har udvalget, for at medvirke til at skabe størst mulig debat med det formål at støtte deltagelsesdemokratiet på lokalt, regionalt, nationalt og EU-niveau, besluttet i denne udtalelse at begrænse sig til nogle få operationelle henstillinger for derigennem selv at sætte gang i denne debat og styrke sin egen rolle som forbindelsesled mellem EU og det organiserede civilsamfund.

Udvalget bifalder Kommissionens initiativ med at fremlægge denne »Plan D«-meddelelse. Udvalget mener imidlertid, at selv om planens mål nødvendigvis må være ambitiøse, kan man sætte spørgsmålstegn ved forslagenes reelle gennemslagskraft, især da det ikke konkret nævnes, hvordan de forslåede foranstaltninger skal gennemføres. Udvalget ser derfor frem til senere at studere de konkrete forslag, Kommissionen forventes at fremlægge. For sit eget vedkommende erklærer udvalget, at det ønsker at medvirke til at gøre Kommissionens forslag mere operationelle, især vedrørende det organiserede civilsamfunds inddragelse.

3. Henstillinger

3.1 På baggrund af et vellykket pilotforsøg vil udvalget sætte ind på at få sine medlemmer til at gøre almen brug af det »elektroniske visitkort«-system med særligt tilrettelagte nyhedsbreve, der udsendes til personlige forsendelseslister, så udvalgsmedlemmernes funktion som bindeled styrkes.

3.2 På baggrund af de vellykkede interessentfora i Bruxelles i april og november 2005 om henholdsvis bæredygtig udvikling og »mindskelse af kløften« og især i lyset af de gode erfaringer med at bruge en særlig tilrettelagt udgave af »Open Space«-metoden vil udvalget bistå sine medlemmer og de nationale økonomiske og sociale råd med at afholde tilsvarende interessentfora på medlemsstatsniveau. Udvalget kan bistå ved at: — inddrage sine forskellige netværk af medlemmer og deres organisationer og derved udnytte deres potentielle multiplikator-virkninger, — yde ekspertise om »Open Space«-styring, — udarbejde en manual, baseret på udvalgets hidtidige erfaringer, om hvordan sådanne fora bedst kan tilrettelægges, — søge at inddrage institutioner, især Kommissionen, som både medarrangør og deltager. Sådanne fora kan ikke alene løse EU's kommunikationsproblemer, men kan ligesom forbedrede høringsmekanismer give flere borgere mulighed for at deltage i den europæiske debat.

3.3 På grundlag af henstillingerne i sin udtalelse til Europa-Parlamentet om tænkepausen vil udvalget vedblive med at anspore institutionerne til allerede nu at indføre forfatningstraktatens bestemmelser om deltagelsesdemokrati. EØSU vil især: — opfordre Kommissionen til at fremsætte et eller flere forslag til nye måder og procedurer, hvorpå man kan forbedre inddragelsen af det organiserede civilsamfund i EU's politiske og lovgivningsmæssige arbejde i overensstemmelse med ånden i forfatningstraktatens artikel I-47, — anmode Kommissionen om at tage konkrete skridt til at øge den direkte inddragelse af borgerne i den politiske proces på EU-niveau ved at overveje at fremsætte et forslag om at gøre det europæiske borgerinitiativ, som er fastlagt i forfatningstraktatens artikel I-47, stk. 4, til lovgivning; — opfordre Kommissionen til at overveje at fremsætte et forslag om en ægte kommunikationspolitik; — imødese den fulde gennemførelse af og overholdelse af den nye samarbejdsprotokol mellem Kommissionen og Det Europæiske Økonomiske og Sociale Udvalg (3), som indebærer »en kultur kendetegnet ved en udvidet dialog og et tættere samarbejde med det organiserede civilsamfund og dets repræsentanter om udarbejdelsen og gennemførelsen af EU's politikker og beslutninger«.

3.4 I tråd med ånden i Kommissionens »Plan D« opfordres Kommissionen og især dens repræsentationer i medlemsstaterne til fuldt ud at inddrage udvalgets medlemmer i alle initiativer, der skal fremme debatten på medlemsstatsniveau, hvilket vil garantere, at det organiserede civilsamfunds synspunkter bliver hørt på en mere systematisk og hensigtsmæssig måde.

3.5 I den forbindelse noteres de forskellige særforanstaltninger, som foreslås af Kommissionen for at stimulere en bredere offentlig debat og fremme borgernes deltagelse i den demokratiske proces, og Kommissionen opfordres til fuldt ud at inddrage udvalget og dets medlemmer, især når det organiserede civilsamfunds røst skal høres.

3.6 I den forbindelse noterer udvalget også meddelelsens 5. del om finansiering og især Kommissionens synspunkt, »at de resterende midler skal bruges til at støtte initiativer fra medlemsstaterne og civilsamfundet«. Som nærmere beskrevet ovenfor er udvalget rede til at decentralisere sit vellykkede interessentforumformat og derfor klar til at gå sammen med Kommissionen om tilsvarende samarbejdsforanstaltninger i medlemsstaterne, bl.a. gennem fælles finansiering.

Bruxelles, den 14. december 2005 Anne-Marie SIGMUND Formand for Det Europæiske Økonomiske og Sociale Udvalg

(1) »Tænkepause: struktur, temaer og ramme for en evaluering af debatten om Den Europæiske Union«.

(2) Ref. dok. 10255/1/05 rev. 1.

(3) Undertegnet i Bruxelles den 7. november 2005. Teksten er tilgængelig på EØSU's hjemmeside.